

Til Kultur- og likestillingsdepartementet

Ved politisk ledelse

Oslo, 21. september 2023

Bekymringsmelding – Driftstilskudd til nasjonale aktører inne amatørteater

Samarbeidsutvalget for amatørteaterfeltet er oppnevnt av styret i Kulturalliansen. Utvalget består av en representanter fra Frilynt Norge, Norsk Amatørteaterforbund, Noregs Ungdomslag og Nettverk for regionale teaterråd, samt to organisasjoner som ikke er medlem av Kulturalliansen: Norsk Revy og Vestlandske Teatersenter. Utvalget ledes av en representant for Kulturalliansens styre.

Utvalgets oppgaver er: Å være en arena for utvikling av overordnet samarbeid for det frivillige teaterfeltet, og arbeide med å utvikle en felles samarbeidsplattform for det frivillige teaterfeltet videre framover. Utvalget skal også arbeide for å forbedre tilskuddsordningen for amatørteaterfeltet. Og det er med dette mandatet vi henvender oss til politisk ledelse i departementet.

**Prosess så langt har skapt usikkerhet**

Kulturdirektoratet har lagt fram et forslag om justerte retningslinjer og endret navn for tilskuddsordningen Driftstilskudd til nasjonale aktører innen amatørteater. Prosessen som har ført fram til forslaget, og flere punkter i forslaget, har ført til usikkerhet og tvil om ordningen vil styrke eller svekke feltet. Utvalget vil først og fremst uttrykke bekymring over hvordan endringer i denne tilskuddsordningen er behandlet. I klar motsetning til hva som varsles i Rom for deltakelse – regjeringens strategi for kulturfrivilligheten – er endringene foreslått uten systematisk dialog med feltet, og resultatet er ikke i tråd med teksten i strategien: *For det frivillige feltet vil tilskudd være tilgjengelig etter mer objektiver kriterier, som medlemsmasse, registrering i frivillighetsregisteret og kvantitative parametre.* Kulturdirektoratet har avvist å ha dialog med andre tilskuddspartnere f.eks. på fylkeskommunalt nivå, som tidligere har hatt et godt samarbeid med staten om tilskudd til nasjonale og regionale organisasjoner.

**Tillit må bygges**

Samarbeidsutvalget for amatørteaterfeltet ser at direktoratets tidsplan for å gjennomføre endringene i liten grad gir rom for dialog. Det har vært symptomatisk for denne prosessen generelt. Vi vil derfor isteden etterlyse – og sterkt anbefale – at det etableres strukturerte møtepunkter mellom direktoratet og aktørene i feltet. Dette kan for eksempel gjøres ved at direktoratet oppnevner et rådgivende utvalg som konsulteres i prosessen med å evaluere og utvikle tilskuddsordningen, fordele tilskudd etc. Et godt eksempel på en slik struktur som fungerer, er Norsk Musikkråd, som blant annet forvalter tilskudd til nasjonale musikkorganisasjoner. Styret i NMR oppnevner rådgivende fordelingsutvalg etter innstilling fra mottakerorganisasjonene.

**Forutsigbar og rettferdig tilskuddsordning**

Målet for utvalget er å få en transparent og rettferdig tilskuddsordning for forutsigbar driftsstøtte. Direktoratets forslag nevner en lang rekke hensyn som skal tas i fordelingsprosessen. Men hvis tilskuddene skal fordeles på en forutsigbar og rettferdig måte, bør følgende punkter være med i vurderingskriteriene:

* Aktivitet (ikke bare økning i aktivitet).
* Kurs og opplæringsvirksomhet.

Ved å legge inn grunnleggende forvaltningsmessige regler i tilskuddsordningen, kan man sikre innsyn og forståelse for hva kulturdirektoratet ønsker at organisasjonene skal levere på:

* At organisasjonene har krav på en kort begrunnelse for tilskudd eller mangel på sådant.
* At det fins klagerett til et overordnet organ.

**Nektes politisk påvirkning**

Kriteriene som direktoratet foreslår, utelukker at tilskuddsmottakere utfører politisk arbeid for å bedre rammevilkår for medlemmer. Dette er en viktig del av organisasjonenes arbeid, og en viktig menneskerett. Ytringsfrihet og organisasjonsfrihet forutsetter retten til å arbeide blant annet for bedre tilskuddsordninger. Hvis denne klausulen blir stående som en del av tilskuddskriteriene, vil den for eksempel utelukke alle som har tatt kontakt med direktoratet for å påvirke utformingen av selve ordningen.

Ettersom endringene i formålet for tilskuddsordningen er politisk forankret, og Kultur- og likestillingsdepartementet skal godkjenne de endelige retningslinjene før de settes i verk, håper vi at politisk ledelse ser nødvendigheten av disse endringene før forslaget blir gjennomført.

Med vennlig hilsen,

Samarbeidsutvalget for amatørteaterfeltet

Magni Hjertenes Flyum

Utvalgsleder